Z á p i s n i c a

z XVIII. zasadnutia Obecného zastupiteľstva Nemce,

konaného  dňa 01.augusta  2013 v Nemciach.

Prítomní poslanci podľa prezenčnej listiny

Návrhová komisia : Lichý Branislav

                                  Riečanová Libuša

                                  Malachovský Ján

Overovatelia zápisu:  Tóthová Eva

                                     Mgr. Peter Caban

Zapisovateľ :  Verešová Andrea

Program: 

1. Otvorenie, schválenie programu

2. Voľba návrhovej komisie, určenie overovateľov zápisnice a zapisovateľa OZ

3. Kontrola uznesení z rokovania OZ zo dňa 9.5.2013
4. Správa hlavnej kontrolórky o vykonaných kontrolách za 1. polrok 2013

5. Správa o plnení príjmov v oblasti miestnych daní a poplatkov za 1. polrok 2013

6. Vyhodnotenie činnosti komisií pri OZ za 1. polrok 2013

7. Príprava akcií v kultúrnej a športovej oblasti na 2. polrok 2013

8. Zabezpečenie prác v stavebnej oblasti na 2. polrok 2013

9. Rôzne

K bodu č. 1.  Otvorenie, schválenie programu

     Zasadnutie OZ otvoril starosta obce Dušan Mydlo. Privítal prítomných poslancov a zástupcu občanov p. Sršňa. Zároveň ospravedlnil neúčasť poslankyne p.  Samuelčíkovej pre nemoc a hlavnú kontrolórku obce z dôvodu pracovnej zaneprázdnenosti. Poslanci jednomyseľne schválili program rokovania. 

K bodu č. 2 . Voľba návrhovej komisie, určenie overovateľov zápisnice a zapisovateľa OZ

     Do návrhovej komisie boli schválení Lichý Branislav, Riečanová Libuša a Malachovský Ján.  Za overovateľov zápisnice boli schválení Tóthová Eva a Mgr. Peter Caban a za zapisovateľa  OZ Andrea Verešová.

K bodu č. 3 . Kontrola uznesení z rokovania OZ zo dňa 9.5.2013

     Pri kontrole uznesení z rokovania OZ zo dňa 9.5.2013 bolo konštatované, že uznesenia č. 188-198/2013 boli splnené. 

K bodu č. 4 . Správa hlavnej kontrolórky o vykonaných kontrolách za 1. polrok 2013

     Vzhľadom na neúčasť hlavnej kontrolórky predložil starosta správu o kontrolnej činnosti hlavnej kontrolórky za I. polrok 2013. Kontrolná činnosť v hodnotenom období bola predovšetkým zameraná na kontrolu zákonnosti, hospodárnosti a nakladania s majetkom obce, kontrolu príjmov, výdavkov, vybavovania sťažností a petícií, kontrolu dodržiavania VZN, uznesení OZ, ako aj interných predpisov obce. Na základe plánu kontrolnej činnosti bolo vykonaných päť následných  kontrol v čase 1-6/2013 za obdobie 1. Polroka 2013. Kontrolou boli preverené inventarizácia majetku obce, peňažných prostriedkov v hotovosti, rozhodnutí OZ ohľadne majetku, plnenie uznesení OZ, kontrola hospodárenia a dodržiavania zásad rozpočtového hospodárenia obce a kontrolu čerpania finančných prostriedkov v hotovosti, bezhotovostnom platobnom styku a dodávateľských faktúr. V zmysle uznesení OZ 

je potrebné schváliť na najbližšom OZ plán rokovaní OZ. Poslanci zobrali správu hlavnej kontrolórky na vedomie.

K bodu č. 5 . Správa o plnení príjmov v oblasti miestnych daní a poplatkov za 1. polrok 

2013

     Poslanci obdržali materiál písomne. Starosta obce informoval, že obec na rok 2013 vydala celkom 521 rozhodnutí za daň z nehnuteľnosti a daň za psa a 431 rozhodnutí za miestny poplatok komunálneho odpadu a drobného stavebného odpadu v zmysle VZN obce na rok 2013. Dane z nehnuteľnosti k 31.7.2013 boli uhradené na 86,41 %, daň za psa 95,38 % a miestny poplatok za komunálny odpad vo výške 79,56 %. Celkové plnenie príjmov v oblasti miestnych daní a poplatkov boli vo výške 83,52 %. Nedoplatky za úhrady daní sú vo výške 

8.078,80 €. Poplatníkom, ktorí nesplnili povinnosť úhrady dane v stanovenom termíne boli správcom dane zaslané upomienky. Aj napriek tomu niektorí daňovníci zatiaľ neuhradili prvé splátky a preto v prípade nezaplatenia dane a miestneho poplatku obec bude riešiť platby dane úrokom z omeškania, prípadne daňovým konaním / exekúciou /. 

K bodu č. 6 . Vyhodnotenie činnosti komisií pri OZ za 1. polrok 2013

     Predsedovia jednotlivých komisií OZ ústne informovali o činnosti svojich komisií za

 l. polrok 2013. Vo svojich vystúpeniach informovali o príprave, organizácii a priebehu podujatí. Poslanci zobrali hodnotenia komisií na vedomie.

K bodu č. 7 . Príprava akcií v kultúrnej a športovej oblasti na 2. polrok 2013

     Kultúrna komisia na 2. polrok 2013 pripravuje na september výlet pre deti do jaskýň, v októbri šarkaniádu pre deti na miestnom kopci Stráže, akciu Mikuláš a vianočný punč a koncom roku stolnotenisový turnaj o Pohár starostu obce. Futbalový turnaj o Pohár starostu obce sa tohto roku uskutoční na multifunkčnom ihrisku v Jakube za účasti šesť družstiev, nakoľko na športovom areáli v Nemciach bude prebiehať úprava plôch. Kultúrna komisia bude pomáhať aj pri akcii Plody jesene a súťaž o Najlepší jablčník roka. Na VII. ročník Celoslovenskej súťaže vo varení kapustnice a príprave zabíjačkového taniera bola určená komisia v zložení Mydlo Dušan, Bugáňová Danka, Lichý Branislav, Andrea Verešová a Alena Samuelčíková. Kultúrna komisia pripraví podrobné organizačné a materiálne zabezpečenie jednotlivých akcií.

K bodu č. 8 . Zabezpečenie prác v stavebnej oblasti na 2. polrok 2013

     Poslanci obdržali materiál písomne. Predseda stavebnej komisie p. Caban poukázal na to, že je potrebné vykonať v prvom rade práce v materskej škole počas prázdnin a riešiť hlavne údržbu cestných  komunikácií cestou reklamácie u vodárenskej spoločnosti, ako aj účelovou dotáciou zo štátu. Komisia vypracuje konkrétny realizačný plán zabezpečenia akcií. Do konca septembra je potrebné prepracovať projekt zateplenia a úpravy fasády kultúrneho domu. Žiadosť o grant spracovať do 30.10.2013 na Environmentálny fond.

K bodu č. 9 . Rôzne

    Poslanci prerokovali  a schválili VZN obce Nemce  č. 1/2013 o určení výšky, spôsobu platenia a oslobodenia od platenia príspevku za pobyt dieťaťa v MŠ Nemce. Ďalej schválili termíny zasadnutí OZ na 2. Polrok 2013 nasledovne: 5.9., 7.11 a 12.12.2013.

    Starosta obce informoval poslancov o ponuke firmy Electraplan Slovensko na rekonštrukciu verejného osvetlenia LED svietidlami. Poslanci po predložení ponuky budú riešiť možnosti obce a úspory elektrickej energie.

     OZ schválilo Služobnú cestu  poslancov a hlavnej kontrolórky do ČR v termíne od 4.10.2013 – 6.10.2013. 

     Zástupca občanov p. Sršeň doporučil, či by nebolo možné urobiť nariadenie obce, nakoľko počas soboty,  nedele občania pília drevo,  kosia trávu a rušia tým občanov. Starosta obce uviedol, že obec nemôže konať nad rámec zákona  a takého VZN v súčasnom období prijať nemôže. Podotkol, že napíše článok do Nemčianskych novín, kde upozorní občanov, aby dodržiavali dobré susedské vzťahy a takýchto činností počas sobôt a nedieľ sa snažili vyvarovať. 

     Poslanec Caban odporučil, či by nemohla byť vatra na počesť SNP. Starosta prisľúbil, že nájde finančné prostriedky na zakúpenie dreva avšak iniciatíva musí byť zo strany mladých ľudí, aby vatru zorganizovali.

          Nakoľko program rokovania bol vyčerpaný a nebolo ďalších závažných pripomienok, poďakoval sa starosta obce  všetkým prítomným za účasť, a rokovanie obecného zastupiteľstva ukončil.

Zapísala: Andrea Verešová

Overovatelia:  Eva Tóthová                              ...........................................

                       Mgr. Peter Caban                       ...........................................

